Yllättävä kuvio toistuu vuodesta toiseen: suuri joukko naisia menee naimisiin juuri ennen kuin he täyttävät 50 vuotta.

30 ikävuoden jälkeen avioitumisten määrä vähenee, mutta lähes viisikymppiset innostuvat uudelleen.

Tilastokeskuksen mukaan tilastopiikin aiheuttaa kikkailu leskeneläkkeellä.

Naisten solmimien avioliittojen määrä laskee Suomessa hiljalleen noin 30-vuotiaasta lähtien. Lasku on vakaata kunnes tilastokäyrä nousee jyrkästi noin 49-vuotiaana. 50 vuotta täyttäneissä käyrä palaa takaisin paikalleen ja lähtee laskuun.

Tilastokeskuksen yliaktuaari Timo Nikander kertoo, että jyrkkä piikki tilastoissa ei ole merkki viidenkympin villityksestä.

– Siinä on kyse rahalla kikkailusta. Kyse on leskeneläkkeestä ja uusiin naimisiin menevälle leskelle myönnettävästä kertasuorituksesta, Nikander kertoo.

– Muistaakseni siinä oli joku toinenkin selittävä tekijä, mutta sekin liittyy tähän leskeneläkkeeseen ja 50 vuoden rajapyykkiin.

Könttäsumma

Leskeneläkettä voi saada sekä Kelasta että työeläkejärjestelmästä. Tukeen on oikeutettu alle 65-vuotias henkilö, jonka puoliso on kuollut. Leskeneläkkeen tarkoitus on turvata lesken ja lasten toimeentulo.

Kelan leskeneläkkeeseen kuuluu alkueläke ja sen jälkeen erikseen haettava jatkoeläke. Leskeneläkkeen määrään vaikuttavat lapset ja lesken omat eläkkeet tai ansiotulot.

Jos jatkoeläkettä saava leski menee naimisiin alle 50-vuotiaana, Kela maksaa hänelle kertasuorituksena seuraavan kolmen vuoden leskeneläkkeen. Edellytyksenä on, että leski on ennen uutta avioitumistaan ehtinyt saada leskeneläkettä vähintään vuoden ajan. Kolmen vuoden könttäsumman saa myös työeläkejärjestelmästä.

Alkueläkettä saavan leskeneläke lakkaa, vaikka hän menisi naimisiin ennen 50-vuotispäiväänsä. Poikkeuksen muodostavat ennen 1.7.1990 leskeksi jääneet, joille maksetaan könttäsummana yhden vuoden leskeneläke.

Naisten into vaihtaa siviilisäätyä liittyy tähän 50 vuoden ikärajaan. Kyse ei ole uudesta ilmiöstä.

– Minulla on tuossa seinällä kuva, jonka olen joskus piirtänyt vuosilta 2006 ja 2007. Siinä näyttävät luvut menevän ihan samalla tavalla. Että varmaan tätä on jatkunut niin kauan kuin tällainen mahdollisuus on ollut, Nikander arvelee.

Jos yli 50-vuotias leski menee uudelleen naimisiin, maksussa oleva leskeneläke jatkuu. Uudesta avioliitosta ei enää synny leskeneläkeoikeutta.

Tulot vaikuttavat

Kelan alkueläkettä maksetaan kuusi kuukautta tai 65-vuotiaaksi. Alkueläkkeen määrä on aina vakio, 327,14 euroa kuukaudessa.

Alkueläkkeen jälkeen voi saada jatkoeläkettä, joka koostuu perusmäärästä ja tuloihin sidotusta täydennysmäärästä. Lähes kaikki tulot vaikuttavat jatkoeläkkeen määrään.

Kelan jatkoeläke on vähintään 102,47 euroa kuukaudessa, jos leskellä ja edunjättäjällä on yhteinen tai yhteiseen rinnastettava alle 18-vuotias lapsi.

Täysi täydennysmäärä on yksinäisellä 531,83 euroa ja parisuhteessa olevalla 460,15 euroa kuukaudessa. Tuloraja, jonka jälkeen täydennysmäärää ei enää makseta, on lesken perhesuhteista riippuen noin 963–1120 euroa kuukaudessa.

Työeläkejärjestelmästä saatu keskimääräinen leskeneläke on noin 500 euroa kuukaudessa.

Kelan lakimies: ”Ei kannattavaa”

Taloudellisessa mielessä könttäsumman hankkiminen ei pitkällä aikavälillä ole välttämättä kannattavaa.

Näin sanoo Kelan eläkeasioihin erikoistunut lakimies Eva Aalto.

– Jos saa jo leskeneläkettä, naimisiin kannattaa mennä vasta yli 50-vuotiaana, hän arvioi.

Syy on luonnollisesti taloudellinen, mutta sitä vaikuttaisi olevan myös tilastopiikin aiheuttava into avioitua juuri 50 ikävuoden alla.

49-vuotiaana avioituva saa kolmen vuoden eläkkeet kerralla. 50-vuotiaan morsion leskeneläke säilyisi 65-vuotiaaksi asti ennallaan.

Mutta mistä koko ajatus könttäsummasta edes tulee?

– Se on muistaakseni säädetty 1960-luvun lopulla. Siinä on luultavasti taustalla ajatus, ettei uusi avioliitto tuntuisi taloudelliselta riskiltä.

Leskeneläkkeen päättyminen välittömästi voisi siis toimia joillekin uuden avioliiton jarruna.

Uuden avioliiton solmiminen yli 50-vuotiaana ei vaikuta leskeneläkkeeseen millään tavalla. Esimerkiksi puolison tulot eivät alenna sitä, vaikka omat tulot niin tekevätkin. Tässä tapauksessa leskeneläke jatkuisi siis 65-vuotiaaksi saakka entisellään.

Ainoa varsinainen ero tilanteissa on siis se, että ennen rajapyykkiä kolmen vuoden eläkkeet saa kerralla. Sen jälkeen 15 vuoden eläkkeet tulisivat kuukausi kerrallaan.

Oletko sinä mennyt naimisiin juuri ennen kuin olet täyttänyt 50 vuotta leskeneläkkeen vuoksi? Kerro kokemuksesi ja jätä yhteystietosi, niin otamme sinuun tarvittaessa yhteyttä. Voit kertoa tarinasi myös nimettömänä.

Nimimerkkini: